**Paskaidrojuma raksts**

**Limbažu novada pašvaldības domes 2023. gada 22. jūnija saistošajiem noteikumiem Nr.9 “Par brīvprātīgās iniciatīvas sociālajiem pabalstiem Limbažu novada pašvaldībā”**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta nepieciešamības pamatojums | Pašvaldību likuma 44. panta pirmā daļa nosaka, ka *Dome atbilstoši likumā vai Ministru kabineta noteikumos ietvertam pilnvarojumam izdod saistošos noteikumus*, savukārt otrā daļa nosaka, ka *Dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.*  Pašvaldību likuma Pārejas noteikumu 6.punkts nosaka, ka *Dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma "Par pašvaldībām" normu pamata izdotie saistošie noteikumi, ciktāl tie nav pretrunā ar šo likumu.*  Pārskatīti Limbažu novada pašvaldības 2021. gada 28. oktobra saistošie noteikumi Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā” izdošanas tiesiskais pamatojums un tā atbilstība normatīvo aktu prasībām.  Sociālo pakalpojumu un sociālās palīdzības likuma 3.panta otrā daļa nosaka, *ka kārtību, kādā saņemami pašvaldību sniegtie sociālie pakalpojumi, nosaka pašvaldību saistošajos noteikumos*.  Saistošie noteikumi nosaka Limbažu novada pašvaldības brīvprātīgās iniciatīvas sociālās palīdzības pabalstu veidus un apmērus; pabalstu piešķiršanas un izmaksas kārtību ģimenēm vai personām, kuras ir tiesīgas šo palīdzību saņemt.  Tiek noteikti šādi pabalsti:  1. pabalsts bērna piedzimšanas gadījumā;  2. pabalsts ēdināšanai pirmsskolas izglītības iestādēs un skolās daudzbērnu ģimenēm;  3. pabalsts mācību līdzekļu iegādei daudzbērnu ģimenēm;  4. pabalsts sociālās funkcionēšanas un neatkarīgas dzīves nodrošināšanai;  5. pabalsts sociālās rehabilitācijas mērķu sasniegšanai;  6. pabalsts vientuļiem pensionāriem ar mājokli saistīto izdevumu segšanai;  7. pabalsts nozīmīgās dzīves jubilejās;  8. pabalsts politiski represētām personām;  9. pabalsts Černobiļas atomelektrostacijas (AES) avārijas seku likvidēšanas dalībniekiem;  10. pabalsts veselības aprūpei;  11. pabalsts mājas aprūpes nodrošināšanai;  12. pabalsts apbedīšanas izdevumu apmaksai.  Papildus no iepriekšējiem Limbažu novada pašvaldības 2021. gada 28. oktobra saistošajiem noteikumiem Nr. 17 “Par brīvprātīgās iniciatīvas sociālajiem pabalstiem Limbažu novada pašvaldībā” no 2023. gada 1. jūlija daudzbērnu ģimeņu bērniem tiktu palielināts pabalsts mācību līdzekļu iegādei par 5 eiro, tam sasniedzot 30 euro. Jubilāri apaļajās dzīves jubilejās: 70; 75; 80; 85; 90 un katru gadu no 90 līdz 99 jubilejai ieskaitot saņemtu apsveikumu 30 euro naudā vai dāvanas veidā 30 euro. 70 gadu vecumu sasniegušo senioru sveikšana, atbilstoši saistošajiem noteikumiem tiks uzsākta no 2024.gada 1.janvāra. Savukārt Černobiļas AES avārijas seku likvidēšanas dalībnieku atbalsts tiktu palielināts par 10 euro , sasniedzot 60 euro gadā. |
| 2. Fiskālā ietekme uz pašvaldības budžetu | Saistošo noteikumu izpildei ir plānoti finanšu resursi Limbažu novada pašvaldības budžetā. Brīvprātīgās iniciatīvas pabalstiem 2023. gada budžetā ir paredzēti 194 000 euro.  Ģimenēm ar bērniem brīvprātīgo iniciatīvu izpildei: pabalstam bērnu piedzimšanas gadījumā budžetā tiek plānoti līdzekļi 30 000 euro apmērā. Pabalstam mācību līdzekļu iegādei daudzbērnu ģimenēm budžetā 2023. gadā bija plānoti līdzekļi 18 000 euro, bet palielinot pabalsta apmēru, tiek palielināta šim mērķim novirzāmā summa sasniedz 23 000 euro.  Senioriem brīvprātīgo iniciatīvu nodrošināšanai tiek paredzēti līdzekļi 80 200 euro apmērā, kur 20 000 tiek novirzīti līdzekļi nozīmīgo dzīves jubileju sveikšanas nodrošināšanai un 12000 tiek nodrošināts atbalsts represēto personu atbalstam un 1700 euro tiek paredzēts kā atbalsts vientuļiem senioriem ar mājokli saistītu izdevumu segšanai. Savukārt pabalstam aprūpe mājās nodrošināšanai 2023. gadam plānoti līdzekļi 51 500 eiro apmērā.  Brīvprātīgo iniciatīvu nodrošināšanai, kas attiecas uz visām iedzīvotāju grupām: pabalstam sociālās funkcionēšanas un neatkarīgas dzīves nodrošināšanai, atsevišķu situāciju risināšanai, pabalstam sociālās rehabilitācijas mērķu sasniegšanai, kur tandēmā strādā sociālais darbinieks un klients, lai uzlabotu klienta neatkarīgu sociālo funkcionēšanu, veselības aprūpei, aizgādņiem u.c. brīvprātīgo iniciatīvu pabalstu mērķiem, t.sk. apbedīšanai budžetā plānoti līdzekļi kopumā 60 800 eiro apmērā.  2024. gadā pabalstam nozīmīgās dzīves jubilejās 70 gadu vecumu sasniegušo senioru sveikšanai budžetā, balstoties uz 2023. gada datiem, būs nepieciešams paredzēt līdzekļus 9330 eiro apmērā. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – saistošo noteikumu piemērošanas rezultātā tiks uzlabota pašvaldības iedzīvotāju sociālā situāciju un dzīves kvalitātes.  Tiek noteikti šādi pabalsti:  1. pabalsts bērna piedzimšanas gadījumā;  2. pabalsts ēdināšanai pirmsskolas izglītības iestādēs un skolās daudzbērnu ģimenēm;  3. pabalsts mācību līdzekļu iegādei daudzbērnu ģimenēm;  4. pabalsts sociālās funkcionēšanas un neatkarīgas dzīves nodrošināšanai;  5. pabalsts sociālās rehabilitācijas mērķu sasniegšanai;  6. pabalsts vientuļiem pensionāriem ar mājokli saistīto izdevumu segšanai;  7. pabalsts nozīmīgās dzīves jubilejās;  8. pabalsts politiski represētām personām;  9. pabalsts Černobiļas atomelektrostacijas (AES) avārijas seku likvidēšanas dalībniekiem;  10. pabalsts veselības aprūpei;  11. pabalsts mājas aprūpes nodrošināšanai;  12. pabalsts apbedīšanas izdevumu apmaksai.  Ietekme uz vidi – nav attiecināms.  Ietekme uz iedzīvotāju veselību – saistošie noteikumi tieši neietekmē iedzīvotāju veselību.  Ietekme uz uzņēmējdarbības vidi pašvaldības teritorijā – nav attiecināms.  Ietekme uz konkurenci – saistošos noteikumos paredzētie pasākumi neierobežo konkurenci. |
| 4. Ietekme uz administratīvajām procedūrām un to izmaksām | Ja persona atbilst kādai no saistošos noteikumos minētajai personu grupai, kura ir tiesīga saņemt pabalstu, tai ar iesniegumu jāvēršas Limbažu novada Sociālajā dienestā, lai saņemtu sociālo pabalstu. |
| 5. Ietekme uz pašvaldības funkcijām un cilvēkresursiem | Jauna ietekme uz Pašvaldības funkcijām netiek paredzēta.  Saistošie noteikumi neparedz jaunu darba vietu radīšanu.  Saistošo noteikumu izpilde tiks nodrošināta par pašvaldības budžeta līdzekļiem. |
| 6. Informācija par izpildes nodrošināšanu | Saistošajos noteikumos noteiktos pabalstus administrē Pašvaldības iestāde "Limbažu novada Sociālais dienests". |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.  Ņemot vērā, kā saistošos noteikumos minēto pabalstu izmaksas ir pašvaldības brīvprātīgā iniciatīvā, tai nav citu iespēju kā tikai caur saistošiem noteikumiem, šos pabalstus piešķirt. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicēja pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām.  Sabiedrības viedokļa noskaidrošanā no 2023. gada 25. maija līdz 8.jūnijam saņemti 10 priekšlikumi vai komentāri no divām personām. Saņemtie priekšlikumi tika izskatīti Sociālo un veselības jautājumu komitejā un Finanšu komitejā. Redakcionālie priekšlikumi, skaidrākai saistošo noteikumu uztveršanai, par 6., 8.1., 8.2. punktiem tika ņemti vērā. Priekšlikums papildināt saistošo noteikumu 32. un 33. punktu ar 70 gadu vecumu sasniegušu senioru sveikšanu nozīmīgās dzīves jubilejās tika ņemts vērā, plānojot nepieciešamos līdzekļus 2024. gada budžetā un uzsākot pabalsta piemērošanu no 2024. gada 1. janvāra. Komitejās netika atbalstīts priekšlikums diferencēt pabalstus nozīmīgās dzīves jubilejās, piemērojot tos 75 gados -30 eiro; 80 gados – 35 eiro; 85 gados – 40 eiro; 90 gados- 45 eiro; 91 – 45, utt., kā projektā.  Iesniegtie priekšlikumi par saistošo noteikumu 37. un 39. punktu, kas iniciēja vienkāršot pabalsta saņemšanas kārtību, netika atbalstīti, balstoties uz nepieciešamību ievērot Vispārīgo datu aizsardzības regulu. |

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU